SCIDA – Giovunus Indipendentistas

SCIDA – Giovunus Indipendentistas fiat un'assótziu apartìticu de studiantis universitarius chi bolit fai cresci sa cuscientzia indipendentista sarda a intru de s'universidadi casteddaja. 

S'assotziu casteddaju est nasciu in su mese de martzu de su 2013 de una pariga de attrus assotzius politicus indipendentistas, ma no est né unu partidu né tantu prus pagu unu movimentu politicu: po custu, no est intentzionàu a partecipài a peruna eletzioni chi non sìat arrelatàda a su campu universitariu. Prusaprestu, bolit crìai un'ambienti sotziali de arrexonu , chi podat bìri a is giovunus cumenti protagonistas a fài massa critica, a pizu de is problemas socio-culturalis prus mannus de sa Sardìnnia.

SCIDA bolit rappresentài is istàntzias de su mundu giovanili e indipendentista de is studiantis universitarius: po custu at fattu craru chi no nc'at a mandài perunu delegàu a cungressus agganciàus a is partidus italianus chi nci funt in Sardìnnia, chi a parri de s'assotziu funt sa cuinta colunna de su colonialismu italianu, ma scetti a cussus chi non tenit legàmini cun issus.

Cun unu comunicau in su 2021 anuntziant s'acabu de is atividadis insoru.